32001R2013
L 272/24
JURNALUL OFÍCIAL AL UNIUNII EUROPENE
REGULAMENTUL (CE) NR. 2013/2001 AL COMISIEI
din 12 octombrie 2001
privind autorizarea provizorie a unei noi utilizări a unui aditiv și autorizarea permanentă a unui aditiv în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), modificată ultima dată de Directiva 2001/46/CE a Parlamentului European și a Consiliului (2), în special articolul 3,
întrucât:
(1)
Directiva 70/524/CEE prevede că se pot autoriza noi utilizări ale aditivilor, în urma examinării unei cereri efectuate în conformitate cu articolul 4 din directiva menționată.
(2)
Articolul 9e alineatul (1) din Directiva 70/524/CEE prevede că se poate acorda o autorizație provizorie pentru o nouă utilizare a unui aditiv, în cazul în care sunt îndeplinite condițiile din articolul 3a literele (b)-(e) și dacă se poate presupune în mod rezonabil, având în vedere rezultatele disponibile, că atunci când aditivul va fi folosit în hrana animalelor va avea unul din efectele menționate în articolul 2 litera (a). Astfel de autorizații provizorii se pot acorda pentru o perioadă de până la patru ani în cazul aditivilor menționați în partea a doua din anexa C la Directiva 70/524/CEE.
(3)
În urma evaluării dosarului depus privind noua utilizare a preparatului enzimatic descris în anexa I se constată că acesta îndeplinește condițiile menționate și, în consecință, poate fi autorizat provizoriu pe o perioadă de patru ani.
(4)
În urma evaluării dosarului se constată, de asemenea, că trebuie luate anumite măsuri de precauție pentru a evita expunerea lucrătorilor la acești aditivi. Protecția trebuie asigurată prin aplicarea legislației comunitare privind siguranța și sănătatea lucrătorilor la locul de muncă.
(5)
Comitetul științific pentru nutriția animalelor a emis un aviz favorabil privind siguranța acestui preparat enzimatic.
(6)
Accidentul de la Cernobîl a determinat căderi de cesiu radioactiv, care au contaminat hrana pentru animale din anumite regiuni din nordul Europei. Datorită perioadei de înjumătățire lungi a cesiului radioactiv, aceste căderi încă afectează producția animală. Această situație de urgență persistă încă, în special în Norvegia. Substanța menționată în anexa II la prezentul regulament poate fi utilizată pentru a decontamina furajele afectate. În consecință, autoritățile din Norvegia au înaintat un dosar prin care s-a solicitat prelungirea perioadei de autorizare pentru această substanță.
(7)
Se intenționează folosirea acestui aditiv numai în zonele contaminate, pe o perioadă limitată. În condiții normale nu este necesară folosirea acestui aditiv, dar cu toate acestea el trebuie să fie disponibil în eventualitatea unor viitoare accidente similare în cadrul Comunității.
(8)
Întrucât nu s-au observat efecte adverse în timpul folosirii sale la nivel național de către statele membre și nici după eliberarea autorizației provizorii acordate la nivel comunitar în 1996, sunt îndeplinite toate condițiile din articolul 3a din Directiva 70/524/CEE. În consecință, se recomandă acordarea unei autorizații permanente pentru acest aditiv care face parte din grupa de lianți radionucleici menționați în anexa II.
(9)
Măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Se autorizează folosirea preparatului din grupa „Enzime” din anexa I ca aditiv în hrana animalelor, în condițiile enunțate în anexa I.
Articolul 2
Se autorizează folosirea aditivului din grupa „Lianți radionucleici” din anexa II ca aditiv în hrana animalelor, în condițiile enunțate în anexa II.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 14 octombrie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 octombrie 2001.